Агенцијата за заштита на правото на слободен пристап до информациите од јавен карактер, согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Г. С. од Кочани, поднесена против НУ Центар за култура „Бели мугри“ – Кочани, по предметот Барање за пристап до информации од јавен карактер, на 17.01.2024 година, го донесе следното

**Р Е Ш Е Н И Е**

1. Жалбата изјавена од Г. С. од Кочани, поднесена против НУ Центар за култура „Бели мугри“ – Кочани, по предметот Барање за пристап до информации од јавен карактер, заведена во архивата на Агенцијата под бр. 08-7 на 11.01.2024 година, **СЕ ОДБИВА како неоснована**.
2. Решението на Имателот на информации бр.03-7/1 од 12.01.2024 година **СЕ ПОТВРДУВА.**

**О Б Р А З Л О Ж Е Н И Е**

## Г.С. од Кочани, на 25.12.2023 година поднела Барање за пристап до информации од јавен карактер до НУ Центар за култура „Бели мугри“ – Кочани со кое побарала по е-маил да и се достави следните информации:

„- Апликација за наведениот проект (јуни 2022 година);

* Договор меѓу Министерството за култура за одобрениот и финансиран проект (март 2023 година) и НУ ЦК „Бели мугри“ Кочани (март 2023 година);
* Динамика на програмски активности за библиотечна дејност за наведениот проект (март 2023 година);
* Извод за трансфер на финансиски средства од Министерството за култура до НУ ЦГК „Бели мугри“ Кочани;
* Сите договори (за интеелктуална соработка за учесници, договори за превоз, договори за изработка и печат на плакат и др.) за проектот;
* Сите фактури за трошоци на учесници;
* Изводи за трансфер на финансиски средства според договори и фактури за трошоци за учесниците;
* Наративен и финансиски извештај за реализација н проектот со сите приложени документи до Министерството за култура за настанатите трошоци кои се покриени со одобрените средства од Министерството за култура (фактури, договори и др.)“.

Постапувајќи по ова Барање, Имателот на информации на 26.12.2023 година до Барателот му доставил допис „Доставување на информации од јавен карактер“ 03-467/2, во кој наведува: „Бидејќи во Вашето барање се наведени да бидат доставени и сите договори и исплати за проектот потенцираме дека поради ненавремено доставување податоци за склучување на договори за интелектуална соработка за проектот...нема склучено никаков договор од кој произлегуваат исплати за овој проект.“

Имателот на информации на 27.12.2023 година до Барателот на информации доставил допис бр.03-467/4 од 27.12.2023 година, во кој наведува “...ви ги доставува бараните информации од јавен карактер со дополнување на доставните дописи до Министерството за култура и Вашите доставени заверени скенирани барања и Ве известува дека истите тие дописи – извештаи за реализацијата на проектот Промоција на дело и автор – добитник на „Рациновото признание за 2022 година“ се испратени во Министерството за култура...Во скенирана форма ги доставуваме следните информации: Апликација-проект; Договор за финасисрање проекти од национален интерес; Доставно писмо со Динамичен план за проектот; Доставно писмо со Оперативен и финансиски план за проектот; Решение за преведени средства; Доставно писмо со Наративен и финансиски извештај за проектот; и Барања за информации од јавен карактер.“

Незадоволни од наведените дописи, Барателот на информации во законски предвидениот рок поднесе Жалба до Агенцијата, заведена во Агенцијата под бр. 08-7 од 11.01.2024 година.

Агенцијата, преку е-маил заведен под бр.08-7 од 11.01.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 16.01.2024 година по електронски пат до Агенцијата достави Решение 03-7/1 од 12.01.2024 година со кое Барањето на Барателот го уважи, и во прилог ги достави дел од бараните информации со кои располага Имателот на информации. Во Решението е наведено: „Постапувајќи по наведеното барање за пристап...на барателот во прилог на ова Решение му ги доставува документите со кои располага и кои се испратени и до Министерството за култура....Во врска со точка 4 Ве известуваме дека нема извршено финансиски трасанции кои произлегуваат од наведениот проект. Во врска со точка 5 Ве известуваме дека нема склучено договори за интелектуална соработка за наведениот проект. Во врска со точка 6 Ве известуваме дека нема пристигнато фактури кои произлегуваат од наведениот проект. Во врска со точка 7 Ве известуваме дека нема никакви трансакции и трошоци кои проилзегуваат од наведениот проект и кои се исплатени од одобрените финансиски средства од наведениот проект.“

Агенцијата со електронски допис му го препрати на Барателот на информации Решението на Имателот и сите списи кои ги достави Имателот до Агенцијата.

Барателот на информации на 16.01.2024 година до Агенцијата достави емаил, во кој наведува „Врз основа на Вашата интервенција до НУ ЦК „Бели мугри“ Кочани, Имателот на информации ..по два пати поднесено исто барање...конечно изработил Решение (на 12.01.2024 година, со Арх.бр.03-7/1), со кое повторно доставува дел од бараните информации, без архивски податоци, како и информации кои не се наведени во Барањето. Од тие причини, поднесената Жалба нема да ја повлечам.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе решение со кое Жалбата **ЈА ОДБИ, а Решението на Имателот на информации бр.03-7/1 од 12.01.2024 година го потврди,** поради следното:

По разгледувањето на Жалбата и расположливите списи во врска со предметот, Агенцијата утврди дека Имателот на информации постапил по Барањето за пристап до информации со задоцнување, односно по истекот на законски предвидениот рок донел правилно и врз закон засновано Решение и во прилог му ги доставил бараните информации со кои располага.

Барателот на информации во поднесената Жалба и со електронскиот допис наведува дека добил нецелосен одговор, неархивирани документи и непотполнети документи, за што Агенцијата при разгледувањето на истите, констатира дека бараните информации кои се доставени до Барателот се со архивски број и печат и потпишани од страна на раководно лице од Имателот на информации и Министерството за финансии.

Во врска со побараните информации кои Имателот на информации не ги доставил до Барателот, Имателот на информации со донесено Решение констатирал дека не располага со истите, поради што не е должен да создава нова информација согласно Законот за слободен пристап до информации од јавен карактер со цел да го задоволи Барателот во однос на неговото Барање за пристап до информации од јавен карактер.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма **што ја создал или со која располага** имателот на информацијата согласно со неговите надлежности.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |
| --- | --- |
|  | **Директор,****Пламенка Бојчева** |